Document ID: /roh_data/filtered/FMR-La_Quotidiana_2008ff.jsonl.gz/40

Igl tarvaschegns digls 27 da zarcladur 2023 â s’ocupo cun las gràndas sfidas finanzialas digl vaschinadi da Farera. La reduc­ziun digl tschains d’aua digl on passo â caschuno c’igl e vagnieu dezidieu da sistir las investiziùns a ca las lavurs da mantegnamaint ân gieu da vagnir redutgeadas a las nezessitads minimalas. Par riescher igl avagnir e’gl vagnieu prieu par bien la strategeia da finanzas, sabasànd segls criteris suveran, optimistic, pardirevel, basignevel ad efiziaint. Sco amprema masira e’gl vagnieu dezidieu da strischear la glista digls castitgs disziplinars a digl urden da taxas. Plenavànt e vagnieu dezidieu d’augmantar la contribuziùn sen l’energeia par 3 rps/kW, egna masira an favur digl vaschinadi limitada a tres ons. Farera e an possess da pliras imobiglias, d’ustreias, digl campadi a dad aclas. Saseparar da quellas a redutgear ellas en ulteriuras fegnamiras da la legislatura curainta. Parquegl e’gl ear va­gnieu prieu par bien la vendita eventuala d’anqual imobiglia digl possess comunal. Malgro la corectura radicala da la gestiùn comunala e’gl tutaveia vagnieu anfirmieu la posiziùn da la suprastànza. Ad anzatge segi sir, scriva igl vaschinadi an la sia comunica­ziùn: «Me scha tuts tiran ved la madema suja, â Farera egn ava­gnir sco vaschinadi independent.» Provedimaint d’aua a Starlera La funtàna da Starlera furnescha betga ple avunda aua, parquegl sto igl reservoir vagnir amplanieu cun aua digl ual. Parquegl e’gl racumando da far buglir l’aua a Starlera avànt ca duvrar ella. (fmr/bt)

La 5avla a 6avla classa da la scola da Donat ân anvido a lur musical cun igl tetel «A la tscheartga da talents». Igls sculars a las scularas ân faszino igl publicum cun lur gràndius dùn musical a cun l’exzelenta prestaziùn d’acturs. An moda impressiunànta ân els musso egna tematica impurtànta ad actuala par mintga vegliadetgna. «Nus eassan loschs dad ir a scola a qua a vagn talents digl tutafatg divers.» – Quella canzùn e rasunada la measeanda sera passada tras la sala da gimnastica a Donat. Par festivar la finiziùn digl on da scola ân sarimno geniturs, tats a tatas a numerus ancunuschaints digls sculars a da las scularas. La 5avla a 6avla classa ân sacumbargieu par igl divertimaint cun lur preschantaziùn digl musical, messa an szena da las surmestras Bettina Nicca a Rosanna Crottogini. Canzùns, cantadas da la scoleta antocen la sisavla classa, ân arundo igl varius program. Da la preparaziùn a la preschantaziùn Igls sculars a las scularas earan gea sco sen spe­gnas, cura ca la sala e s’amplanida plàn a plàn cun blears spectaturs. Finalmeing âni stgieu preschantar lur musical c’els vevan amprieu las eandas passadas cun grànd angaschi. Igl musical ân igls unfànts translato sezs digl tudestg an rumàntsch. Graztga ad atgnas improvisaziùns survean igl cuntegn egna taimpra fetg autentica a parsunala. Tge e anzuma egn talent? Agl musical va’gl par egn buab cun igl num Finn. Egn buab, ascheia sco ca nus tuts ancunuschagn – maladaster, betg adigna conzentro a mena propi davànttier. Parsuainter egn amitg, digl qual ign sa safidar, egn bùn tarlader ad egn buab c’â adigna tains da sacumbagear digl sieus tat a par ir a visitar el an la tgea digls vigls. An scola anunztga la surmestra, c’igl deti egn’eanda da project, durànt la quala els anquierian igl ple grànd talent da la classa. An la classa da Finn vezan tuts schon l’atgna victorgia a safan da grànd cun lur talents: ir cun skis, saltar, cantar, quintar ad ànc blear oter – igls talents saremnan an egn dus. Igl Finn va dantànt tut scurascho a trest a la tscheartga d’egn dùn. Igls cunsculars vegnan cunziaints, ca las valurs internas en gest aschi impurtàntas sco dad easser igl miglier an sport, musica near arisguard las prestaziùns an scola. A la fegn finala va la vuschada paregna, ascheia ca Finn â – sper la miglra skiùnza da la classa – ear marito igl premi digl ple grànd talent da la scola. Egn publicum incanto La rapreschantaziùn, c’e vagnida acumpagneada da canzùns cunvagnaintas a la tematica, â cato grànda acoglientscha tier igl publicum. Igl program e vagnieu cuntinuo cun canzùns da diferaints geners, cantadas digls unfànts da la scoleta antocen la sisavla classa. Igl grànd aplaus â rapreschanto la faszinaziùn digls spectaturs a las spectaturas. Par concluder ân igl manader da scola a la presidenta digl consorzi da scola tanieu egn curt pled. Cun egn beal star da cumpagneia, giudànd peta a cafe, e ida a fegn egna sera gartageada an tuts gros. Igls sculars da la 5 a 6avla classa da la scola da Donat ân ancuretg igl ple grànd talent da lur classa – cun egn resultat nunspitgieu. Igl program e vagnieu cuntinuo cun canzùns da diferaints geners, cantadas digls unfànts da la scoleta antocen la sisavla classa.

La sonda passada â gieu liac l’avertura da la Tgea da Schons ca preschainta questa stad sco exposiziùn speziala las intervestas filmadas da Casper Nicca. Cun quell’ocasiùn e’gl ear vagnieu preschanto igls plans pigl avagnir digl Museum da la Val Schons. Igls 1. da fanadur e vagnida antschieta la sta­giùn da stad da la Tgea da Schons an egn rom festiv. Andrea Cantieni, igl parsura da la Cuminànza culturala Val Schons, â fatg a saver agl sieus pled, c’igl deti tres motivs par que act fe­stiv: Igl amprem segi quel c’igl museum e puspe aviert suainter la possa d’unviern, sco savund para igl avagnir d’easser ple favurevel c’igls ons passos, a sco tearz motiv salegra’l d’earver l’exposiziùn speziala da las intervestas ca Casper Nicca â fatg cun parsùnas da Schons, ca vignan mussadas segl fanastrel grànd an la tgaminada da la Tgea da Schons. Egna tgea «magari cumplitgeada» Magdalena Bonadurer, la tgiradra digl museum, â preschanto la tipica tgea purila da Schons, an la quala igl museum da valada sa­tgata. Quella e vagnida biageada anturn igls 1580. 13 ons ple tard e’la vagnida schlargeada cun egn bietg anex cun egn tipic pierti cugl iral par rivar an clavo. Igl e egna balteztga tgea purila agl stil da Schons, d’egna structura magari cumplitgeada, cun blearas cantùns ad atgearnas a stgealas par rivar segls divers plàns, sco igl eara usito digls ezs ons. Las festivitads d’avertura cugl deliztgus puschaint e vagnieu fatg agl anteriur pastregn. Agl museum sco tal, aviert igls 1970, dat igl d’admirar var 1000 objects digl tanertgea ad objects pigl diever da mintga gi. Quels mussan la moda a maniera da viver digls da Schons. Trànter quels e’gl utensils par elavurar latg a tgarn, ise­glia da scrinaris, mobiglia, textiglias a vascheala, sper guafanaglia purila sco rasteals, araders ad ear diversas carotschas a schlieusas. Unir igl dus museums da Ziràn Igl bietg sco tal tradescha dantànt la sia vigliadetgna a vess dabasegns da vagnir renovo, sco Regula Götte, la parsura da la Cuminànza d’interess Nislas, â declaro agl sieus pled. La Fundaziùn Tgea da Schons sco possessura digls bietgs â l’incumbensa da procurar pigl mante­gnamaint da la tgea, d’aver quito pigl inventari a da mussar quel a la publizitad. Par que intent vean lantscho egna concurenza d’architectura agl curs digl atun par catar schliaziùns par mantaner la tgea schurmageada. Ella de vagnir fatga aczessibla par sutgas cun rodas, survagnir egn aszensur, a scha pussevel de vagnir installo egn stgòldamaint. Agl clavo de vagnir andrizo egna café cun las cumoditads basignevlas. Igl e ear planiso da cumbinar la Tgea da Schons cun l’exposiziùn davart la baselgia da Ziràn cun aschuntar egn bietg nov near restructurar igl existent. Ascheia less ign profitar digls var 15 000 visitaders c’admiran mintg’on igl renumo plafùn da la baselgia da san Martegn. La Tgea da Schons seza â registro igl on passo var 200 antradas. Igl vean quinto da realisar la restructura­ziùn an dus, tres ons. Alura den easser avierts tut on igl museum an la Tgea da Schons sco ear igl café ca searva tànt par turists sco ear sco liac da santupada pigls abitànts digl vitg. Igls objects d’exposiziùn den vagnir preschantos savund las pretensiùns d’oziglgi. Parquegl c’igl vaschinadi da Ziràn-Reschen ad ànc oters vaschinadis da Schons, igl Parc natiral Bavregn a la Banca Raiffeisen sustegnan gea uss igl project, giudi­tgescha Regula Götte igl sieus avagnir da maniera positiva. Par que project vean quinto cun custs da var 3,5 miliùns fràncs. Dantànt vignan ànc ancuretg ulteriurs donaturs. Igl bànc da Casti sco funtàna inspirativa Igl filmist Casper Nicca â samusso zund cuntaint da stger mussar igls seas portrets da parsùnas da Schons segl monitur grànd agl rom adato da la Tgea da Schons a betga me agl internet. Las diesch intervestas d’anturn igl Bavregn vignan mussadas an egn cuntegn an l’anteriura tgaminada. Las diesch parsùnas intervistadas vignan preschantadas curtameing sen egna tavla d’infurmaziùn, sen la quala ign veza ear la suczessiùn da las intervestas. Tut savund igl giavisch digls visitaders pon ear vagnir vurdadas me singulas intervestas. L’ideia da far quels raschienis e vagnida a Casper Nicca cun star da cumpagneia cugls vaschegns segl bànc a Casti. Cur c’igl vagneva raquinto istorgias da tains passos, vagneva savens aschuntada la construcziùn: «Ah, vess jou me nudo quegl near tschegl, partge aschi exactameing se jou betga ple egl ...» Ascheia e naschida l’ideia da registrar tals raschienis sen video, a Casper Nicca â cato plirs partenaris an Schons c’ân raquinto l’istorgia da lur veta da maniera zund avierta. Casper Nicca â fatg quels discurs cun grànd respect par las parsùnas intervistadas, ad ign ancorscha, ca las «Intervestas anturn igl Bavregn» en vagnidas fa­tgas d’egn’atmosfera amparnevla. La Tgea da Schons e avierta durànt igls mains da ­fanadur ad avust mintga gi davent da las 12.00 antoca las 17.00. Andrea Cantieni (parsura da la Cuminànza culturala Val Schons), Regula Götte (parsura da la Cuminànza d’interess Nislas) a Casper Nicca (cineast) salegran da stger earver l’exposiziùn da la Tgea da Schons. Fotos Sabine Cantieni Igl clavo de vagnir transfurmo an egn café par giasts a liac da santupada par indigens. Igl museum da valada, la Tgea da Schons, satgata manevel da la renumada baselgia da Ziràn.

La 68avla radunanza generala da la Sozietad da la pendiculara Razén-Veulden SA digls 23 da zarcladur â constato egn pintg avanzamaint pigl on da manaschi passo ad ella â apruvo tutas fatschentas. Usitadameing s’antopan igls acziunaris da la Sozietad da la pendiculara Razén-Veulden SA mintg’on agl curs digl zarcladur par salvar lur radunànza generala. Igl parsura digl cunzegl d’administraziùn, Renato G. Murk, â dastgieu banavantar numerus acziunaris ad osps an la tgea da scola a Veulden par seglsuainter manar la radunànza da maniera speditiva. Leza â prieu par bien unanimameing tutas propostas sutamessas digl cunzegl d’administraziùn. La «Pintga Cotschna» â transpurto igl on passo passa 59 000 passaschiers trànter Razén a Veulden. Quel e 5 % daple c’an cumparegliaziùn cugl on avànt. Mo igl gudogn digl manaschi e saredutgieu, parveia da plirs motivs, par 1,7 % ad amporta 332 000 fràncs. Graztga ad egn bùn manaschamaint da las expensas â tutegna pudieu vagnir realiso egn gudogn net da 4338 fràncs. Sacapescha ca la Sozietad da la pendiculara Razén-Veulden less augmantar venavànt tànt igl diember da passaschiers sco ear las antradas digl manaschi. La squadra cugl magnafatschenta Roman Bernard a la testa e fetg motivada a vean a porscher ear agl avagnir sieus survetsch fido a curtasevel par contribuir ascheia a la cuntantientscha da la cliantela. Igls abunamaints en da grànd’impurtànza La racunaschientscha digl abunamaint da measa taxa, igl abunamaint general svizer ad igl abunamaint general grischùn sco ear igl urari agl tact da mintga meas’ura – la pendiculara zirculescha igls luvergis gea davent da las 6.05 da la damàn a tut’eanda la sara antoca las 22.30 mintga meas’ura – quegl en elemaints impurtànts sagund igl cunzegl d’administraziùn par mantaner venavànt egn survetsch atractiv par la cliantela. Igl e gest igl abunamaint general svizer ad igl abunamaint general grischùn ca porschan agls abunents da la Vallada digl Ragn egna purschida idea­la da far egna scapada spontana se Veulden. Undro Camenisch a Camenisch Igls acziunaris ân peia apruvo tut las propostas digl cunzegl d’administraziùn a caschùn da lur radunànza digls 23 da zarcladur, gli angraztgànd par la sia lavur premurusa. Quel cunzegl cunsi­sta venavànt da Renato G. Murk (parsura), Roman Bernard (vize-parsura a magnafatschenta da la PRF), Johann L. Camenisch, Magnus Camenisch, Rahel Egli, Ignaz Cadosch ad Erich Kohler. La cunlavur da tut quels experts digl turissem, digl comerzi a da la tecnica, sasplaji, savund igls pleds digl parsura, da maniera con­structiva, sainza problems a zund plaschevlameing. La radunànza â lu undro spezialmeing Magnus Camenisch par sia cunlavur da 30 ons agl ravugl digl cunzegl d’administraziùn. Malaveta â’l betga pudieu easser preschaint a la radunànza generala. Da 40 ons annà e’l cumember digl cunzegl d’admini­straziùn igl electro-inschignier Johann L. Camenisch. El â ra­tschiet egn fervent aplaus par sia praztgeada activitad durànt tànts ons, a Renato G. Murk gli â surdo la pendiculara da Razén a Veulden an furma miniatura sco rancunaschientscha. Egn mains sainza pendiculara Digls 2 d’avregl antoc’igls 3 da matg 2024 sarà la pendiculara ord funcziùn. La staziun a val a Razén â da vagnir renovada, las cabegnas vignan revididas, la sùa da tracziùn vean ramplazada ad igl andrez da cumond da la pendiculara vean adato agl ple nov stadi tecnic. Par quellas lavurs ân da vagnir investidas radund 1,4 miliùns fràncs. Par sirar igl transport digls viagiaturs vean organiso sco usito egn survetsch cun bus. Igl urari da quels vean publitgieu ad uras, ascheia c’ign cuntànscha Veulden sco d’usito. Igl magnafatschenta Roman Bernard â alura fatg surstar la radunànza cun egn regal zund nizevel: Mintga acziunari/a da­stga regalar ad anzatgi dus bigliets gratuits da la pendiculara Razén-Veulden. La radunànza generala, organisada da maniera stupenta, e vagnida concludida cun egna marenda pintga an l’ustreia Feldiserhof, noua c’igl â do discussiùns extendidas an ravugls pli pintgs. La proxima radunànza generala varà liac igls 28 da zarcladur 2024. Renato G. Murk angratza a Johann L. Camenisch cun egn regal par la sia cunlavur da 40 ons agl cunzegl d’administraziùn da la pendiculara Razén-Veulden. Foto Roman Bernard

«Gion Paul», cloma el a dat egn schivel, «tei tofas.» «Tei tofas ple fetg, pintg Luregn cugl nas zapegn», cloma tschel anavos. Igl Luregn, igl frar giuven digls dus, vut schon fierer a teara igl sieus rasti a schar anavos igl sieus mantùn da fagn par savanditgear. Mo avànt c’el sa ulzar igls seas pugnets òlza igl Gion Paul igl tgieu. «Spetga, Luregn, tearla», gi’l cun egna vusch cun egn’ea flevla. Uss oda ear igl Luregn egl: Egn tùn bass ad aschi dadòlt c’igl fa mal las ureglias. «Quegl e igl alarm d’aua, quegl ve jou amprieu an scola, gest l’eanda passada», gi igl Gion Paul dascus. Mo tge vess quegl dad easser, forza egn alarm c’igl vigni a plover? – «Tge e quegl?», ampeara igl Luregn. «Igl rampar da Valle di Lei, sas noua ca lez e? Scha quel rumpa, inundescha quell’aua la nossa antiera val.» Igl Luregn varda ampo confus, parquegl agiunt’igl Gion Paul: «Sco scha jou fieress or egn antier pariel aua sur la ti’ vischnànceta da tgeas da tarmagls. Capeschas? Me ca quellas tgeas en la nossa vischnànca!» Igl Luregn varda tut sursto segl sieus frar. Lez â uss igls îls spangadarviert, gio digl frùnt daguta igl suadetsch. Sch’el veza or ascheia, sto’gl easser anzatge fetg nosch. Mo el stat qua sco liieu ve digl fùns. «Scha lua peia … Vainsa bagn da curer tigl bab a gir quegl?» – Igl Gion Paul reagescha per suainter egn peer secundas a scrola plànsieu igl tgieu. «Na. Quel â sez udieu quegl. Nus stuagn vurdar par nusezs. Nus vagn uss exact seat minutas davent da ca l’aua rumpa digl rampar antocen c’ella riva qua. Quegl â igl surmester ear getg. Nus stuagn curer, Luregn. Ussa.» Ad an que mumaint tgala igl signal da tunar ad igl Gion Paul lascha dar igl rasti. El cura, aschi speart c’igl Luregn riva prest betga suainter. El cura sei viers igl gòld, ad anavànt, ansei, adigna amunt, tgitànd adigna puspe an direcziùn sid, da là noua ca l’aua vess da vagnir. Igl Luregn po betga ple. El vut ir a tgea. El vut ca que alarm vess mai tuno. Cun egn’eada gidass el igl ple bugent da lavar giou an tgadafiac, da plajear la raglia, da purtar igl fagn a la biestga, da stumplar la grascha a da stearner igl strom. Mo el sa betg. El sto curer. Ascheia rivan igls dus buabs or digl gòld ad aint an egna largia noua c’igl stat egna tigia, quella da l’Ieulscha, la vieuva cun la vusch ruha digl fimar la pipa ampo megna bugent. «Mo Gion Paul», sburfla igl Luregn qua tut sainza flo, igl pèz sadulza a sasbassa aschi speart sco las alas d‘egna tschitabula da stad. «Suainter e gea tut davent! Me ple nus dus ca stagn sur egn grànd lai!» El sto safarmar par saver bagliafar anavànt. «La mi’ tgora, la Barbalùnga, leza sa betga sanudar! A las gagliegnas, quellas ear betg! Tuts moran! A nus savagn mai ple ir anavos! Tut pears! Tut, Gion Paul, near betg?» Lez stat eri a varda anavos, igl sieus cor bata betga ple plàn ca quel digl sieus fraret. Alura dat el digl tgieu, ad egna suleta larma cula or digl sieus îl. «En quegl betg igls buabets digl Matieu, le vurdar! Tge beala dumeingia, near betg?», tùna qua egna vusch davo igls dus. L’Ieulscha prenda giou igls seas igliers da liger. «Tge vurdaz aschi sdarno? Vus tramblaz gea!» Nign dat rasposta. – «Mo… Bagn betga parve digl alarm?» – Ànc adigna raspunda nign. Qua ri la vieuva. «Aber na, oz e l‘amprema measeanda da satember, igls meas tgears! Alarm da prova! Âs betg amprieu an scola quegl, tei, igl grànd? Vas bagn schon an scola?» «Par l’amur da Dieu, sco me ve jou savieu amblidar quegl!», excloma igl Gion Paul. Las larmas culan anavànt, ellas culan sur las vestas riaintas. Mo igl Luregn rabaglia igl frùnt. El â ànc mena sasantieu aschi confus an la si’ antiera veta curta. Ad el varda anavos, vears sid, noua ca nign â svido pariels. Igl e passo seat minutas. A tut e ànc adigna exact madem. Ursina Melchior dad Andeer ha gudagnà cun quest text la concurrenza da scriver da la Lia Rumantscha «Plima d’aur/Pledpierla 2023» en la categoria «Grischun Central» da 17-25 onns. Quella categoria aveva sco tema «7 minutas». ursina melchior

D’egn bùn mains annà antoc’igl dezember da quest on e’gl da vaser agl Bogn mineral ad Andeer l’exposiziùn da maletgs da tut ­atgna taimpra dad Erica ad Anna Laura Klucker. Dafartànt ca la mama Erica expona maletgs fietros, mussa la feglia Anna Laura novs maletgs cugl petg an crusch a tals sen peal da tschearvs. Antrànd agl zuler digl Bogn mineral ad Andeer vean ign gest banavanto da la baseglia d’Andeer, c’ign â vieu me ansànt segl mùnt baselgia. Mo qua sen la pare targlischa ella segl funds viv-verd ad igl tschiel e ansulaglieu davos tier. Gest dasperas salida ple mudesta la baselgia dad Avras Cresta segl funs verdaint digl pro parmavàn. «Quels maletgs da las baselgias ve jou gieu tschafen da far aposta par l’exposiziun da qua», gi Erica Klucker. Mo igl e betg igls maletgs ­fietros c’ign e andiso dad ella. «Jou ve ampruvo da far anzatge oter cun quels maletgs, sadumandànd: Co se jou eara ànc malagear cun làna?», â aschunto la duna da Tumegn a gest ­declaro la tecnica c’ella â aplitgieu daniev. Ella vegi ampruvo da maschadar las calurs cun meter pliras rasadas da làna calurada l’egna sen l’otra. Quegl dat niànzas da calurs near egna nova calur, ad ascheia fan quels maletgs fietros caluros ampo la pareta d’aquarels. Mo par far tals maletgs structuros aschi manedlameing savunda Erica Klucker ad egn conzept c’ella skizescha gl’amprem cun risplei sen pulpier. «Alura se jou exactameing, co rasar las diferaintas strisas da làna a lur gràndeztga», palainta ella la sia maniera da luvrar. Blearas geadas segigl ascheia, c’ella laschi star igl maletg par egn tscheart tains par alura aschuntar ànc egn detagl near l’oter, avànt ca fietrar el. «Igl dat ear da quels ca ras la làna a vez gest, co igl â da ­vagnir», aschunta ella. Egn tal exaimpel e igl maletg da la baselgia dad Avras, pigl qual ella â duvro me poca calur par exprimer la parmavera tumpriva an quella valada òlta, cun la quala la famiglia Klucker â egn liom spezial. Me egn fil c’exprima tut Passànd veiadaint pigl zuler, samida ear igl stil digls maletgs. Qua e’gl en matg da flurs fatg me cun sis fils caluros antretschos agl funs grischaint da làna. Quegl e ear egna tecnica ­c’Erica Klucker aplitgescha magari savens u par dis­signear egn maletg segl funs fietro near par far conturas gitas, ascheia ca la figura sadisfranz­tgescha clerameing digl sieus conturn. Da far las conturas gitas dat agl maletg ànc egn’otra qualitad: L’iglieadad vean gest manada sen la part impurtànta digl maletg, c’e par regla egna singula figura, sco egna parsùna ca va a spass cugl tgàn, igl pur ca tigna igl tgavagl, igl giat ca dorma sensum egna stgeala near las fatschas d’egn matatsch near da la matatscha. Ama­duas fatschas e dissigneadas me cun egn sul fil. «Jou ve gieu igl desideri da saver far ina fatscha me cun egn fil», palainta la fietrùnza. Ad ign vean gest tschafo da la grandiusa sempladad da quella tecnica c’exprima cun mieds minimals egn’expressiùn maximala, peia tut c’e basignevel par surpurtar las emoziùns da maniera imediata segl aspectatur. La leadeztga surpeglia igl aspectatur Igl aspectatur vean gest suainter atratg da duas ovras da tut otra fassùn: Igl e sainza dubi duas capo-ovras dad Erica Klucker, las duas grupas giuvenils digls «cantadurs» a la mataneglia ca «ri», lavurs da pliras eandas. Cun fietrar lur fa­tschas cun me niànzas da bregn a sbozar me fegnameing lur vastgadira cun làna stgira gli gartegi’gl da dar egn’expressiùn particulara a quels giuvenils. Cun quels maletgs mussa ­Erica Klucker las sias abilitads da far maletgs fietros ad ign bada, c’ella â dantànt passa 15 ons experienztga da fietrar. «Jou ve vieu quels unfànts ca rin, ad alura sund jou vagnida tschafada da la sfida da vurdar, scha jou segi bùna d’exprimer quegl cun làna. Igl e sto egn’ampova, quànt navànt ca jou setgi ir cun la tecnica da fletrar par realisar l’ideia ca ve». Passo la cantunada riv’ign tigls seas ple novs maletgs ca portan igl tetel cuminevel «Santupada». Els atiran l’iglieada antras lur funs calouros da maniera intensiva a la reducziùn da la sia tecnica da dissignear cun egn fil. Qua fani alùsiùn mintgame a duas fatschas ca s’antopan a vardan l’egna sen tschella, exprimànd simpateia near careztga l’egn par l’oter near ca fan egn raschieni. Novas variàntas dil petg an crusch Forza datani gest egna baterlada sur digls maletgs dad Anna Laura Klucker ca palendan da tschella vart a furman la conclusiùn da l’exposiziùn famigliala. Anna Laura Klucker e la spe­zialista digl petg an crusch, cugl qual ella â stgafieu maletgs, interoretànd quella viglia tecnica grischùna da maniera moderna. Par las sias ovras â ella fatg diever da telas c’ella veva survenieu ord l’ierta dad Elly Koch, la ple renumada rimnadra da musters da petgs an crusch digl ­Grischùn. Ella ha prieu musters vigls dad Elly Koch a cumbino quels daniev. Ascheia dat ella nova muntada ad egna tecnica viglia ca vean strusch ple aplitgeada. «Ple bòld vagnevan quels zund beals musters aplitgieus sen tuaglias. Mo oziglgi metan ign betga ple tuaglias sen mesas. Ad alura e’gl don da schar quell’ierta culturala me an stgatlas. Igl e da dar egna funcziùn nova ad ella par c’ella existi anavànt», manegia la ­giuvna dessigneadra da moda da Tamegn. Ad ascheia e ella vagnida a l’ideia da stgafir maletgs cugl petg an crusch. Cun far diever d’egn muster vigl a cumbinar el daniev dat quegl maletgs decorativs ca vignan ad ambalir abita­ziùns modernas. «Ascheia davaintani puspe anzatge modern, enzatge niev c’ign sa pender sen pares.» Plenavànt â ella ilustro anqualegn digls seas maletgs cun parts da poeseias dad Arnold Spescha, scretgs an petg an crusch. Ear quegl e egna furma originala ca fa c’igls maletgs en be­tga me decorativs, mobagn davaintan funtàna da far ponderaziùns. Egn efect tredimensiunal survignan quels maletgs cun quegl c’ella â raso sur la tela originala egna strisa da tul, la quala ella â decoro cun musters tradiziunals. Anzatge tut oter en igls davos quater maletgs dad Anna Laura Klucker, intitulos cun «Passiùn» a «Ruaus». Ear els decoros par part cun musters digls petgs an crusch near cun ­vears dad Arnold Spescha. Quels maletgs en fatgs segl funs da peals da tschearvs, egna tecnica tut nova agl art figurativ c’â igl sieus origin agl fatg, c’Anna Laura Klucker stgafescha ear tastgas da tgirom tschearv agl sieus atelier a Tamegn, noua c’ella lavura actualmeing ved egna nova coleziùn da rassas da nozas a rassas da feastas da las sia marca Yuli. Igls aspectaturs da que maletg vignan surpiglieus da la leadeztga c’el exprima. Las duas artistas, Anna Laura ad Erica Klucker, avon las ple novas creaziùns dad Erica: las fatschas ca s’antopan. Igls novs maletgs dad Anna Laura Klucker en decoros cun musters digl petg an crusch near cun vears dad Arnold Spescha mademameing fatgs cun quella tecnica. «Jou ve vieu quels unfànts ca rin, ad alura sund jou vagnida tschafada da la sfida da vurdar, scha jou segi bùna d’exprimer quegl cun làna», gi la fietrùnza Erica Klucker. La baselgia d’Andeer, egna da las ple novas ovras dad Erica Klucker.